SET เช้าร่วง 12 จุด ลงตามตปท. หลัง “เฟด” ไม่ชัดเจนลดงบดุล
SET เช้าร่วง 12 จุด ลงตามตปท. หลังผลประชุมเฟดออกมาตามคาด แต่ไม่ชัดเจนลดงบดุล ทำให้ตลาดหุ้นทั่วโลกไม่เปิดอัพไซด์และดาวน์ไซด์
27 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:03 น. อยู่ที่ 1,631.35 จุด ลดลง 12.09 จุด หรือ 0.74% สูงสุดที่ 1,634.17 จุด ต่ำสุดที่ 1,630.46 จุด มูลค่าการซื้อขาย 7.50 พันล้านบาท
นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยเช้านี้แกว่งตัวในกรอบแคบๆ สอดคล้องกับตลาดหุ้นอื่นในภูมิภาคเอเชีย หลังผลการประชุมของธนาคารกลางสหรัฐ (เฟด) เป็นไปตามคาดการณ์ว่าเฟดมีโอกาสปรับขึ้นอัตราดอกเบี้ยในปีนี้ 5 ครั้ง ซึ่งจะเกิดขึ้นในเดือน มี.ค.นี้ 2 ครั้งรวม 0.50%
ขณะเดียวกัน ประธานเฟดเลี่ยงการตอบคำถามเกี่ยวกับการปรับลดงบดุล ทำให้ตลาดหุ้นทั่วโลกไม่เปิดอัพไซด์และดาวน์ไซด์ โดยมองว่าจากปัจจัยดังกล่าวที่ยังไม่ชัดเจนน่าจะส่งผลทำให้ตลาดหุ้นแกว่งไซด์เวย์ไปจนถึงการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในเดือน มี.ค.2565
ทั้งนี้แนะลงทุนกลุ่ม value play ให้กรอบแนวรับ 1,630 จุด แนวต้าน 1,645 จุด
ด้านบล.กรุงศรี ระบุในบทวิเคราะห์วันนี้ (27 ม.ค.2565) ว่า คาด SET แกว่งตัว 1,635 – 1,655 จุด แม้ภาวะตลาดจะได้แรงหนุน จากราคาน้ำมันดิบพุ่งขึ้นตามสถานการณ์ตึงเครียดในยูเครน ประกอบแรงซื้อดักงบและเงินปันผลปี 2564 อย่างไรก็ตามการที่ FED ส่งสัญญาณปรับขึ้นอัตราดอกเบี้ยในการประชุมเดือนมี.ค.เพื่อสกัดเงินเฟ้อนั้นจะกดดันต่อทิศทางการลงทุน ดังนั้นจึงแนะนำลงทุนแบบ Selective buy กลุ่มที่มีปัจจัยบวกเฉพาะ
ส่วน บล.คิงส์ฟอร์ด ระบุในบทวิเคราะห์วันนี้ (27 ม.ค.2565) ว่า วางแนวรับดัชนี SET ที่1,630 จุด แนวต้าน 1,650 – 1,655 จุด แนะนำทยอยซื้อบริเวณแนวรับ เนื่องจากปัจจัยเฟดเริ่มใช้นโยบายการเงินตึงตัว ส่งผลให้ Fund Flow ผันผวน แนะนำซื้อกลุ่มธนาคาร KBANK, SCB, KKP, BLA ส่วนพลังงานแนะนำซื้อ PTT,PTTEP, BCP และโรงพยาบาลแนะนำซื้อ BDMS, BH